龜山上方
作者：汪藻
朝代：宋

paragraphs: 度險逢幽處，憑誰寫壯懷。
連甍棲絕壁，孤塔表長淮。
地本吳楓接，山今禹績皆。
潮聲遙入寺，竹影自翻階。
木杪朱欄出，城坳雪浪埋。
乾坤迷枉渚，霧雨泄陰崖。
丹葉經寒在，蒼洲向晚佳。
魚龍宵聼唄，猿鳥晝窺齋。
月滿蠙珠實，霜清磬石諧。
僧盂收柏子，樵徑埽松釵。
左宦書無鴈，南烹菜有鮭。
風烟欺短髮，雲水信殘骸。
竟作何鄉老，虚慚素尚乖。
江湖今在眼，歸合辦青鞋。